ໃນຕອນບ່າຍຂອງວັນທີ 05 ພຶດສະພາ 2015 ທີ່ຜ່ານມາ ກະຊວງສຶກສາທິການ ແລະ ກິລາ (MOES) ສະຖາບັນພັດທະນາການບໍລິຫານການສຶກສາ (IFEAD) ໄດ້ຮ່ວມມືກັບອົງການ UNICEF, ອົງການ UNESCO ແລະ ສະຖາບັນວາງແຜນພັດທະນາການສຶກສານາໆຊາດ (IIEP) ປະເທດຝຣັ່ງ ໄດ້ເປີດພິທີການຮຽນທາງໄກທາງດ້ານການວາງແຜນຂະແໜງການສຶກສາສົກປີ 2015-2016 ທີ່ສູນເຕັກໂນຊີຂ່າວສານການສຶກສາ ແລະ ກິລາ ໂດຍການເປັນປະທານຂອງທ່ານ ລີຕູ້ ບົວປາວ ລັດຖະມົນຕີຊ່ວຍວ່າການກະຊວງສຶກສາທິການ ແລະ ກິລາ.
ຜູ້ເຂົ້າຮ່ວມໃນກອງປະຊຸມຄັ້ງນີ້ມີທ່ານຜູ້ຕ່າງໜ້າອົງການ UNICEF ປະຈຳລາວ, ທ່ານຜູ້ຕ່າງໜ້າສະຖາບັນ IIEP ປະຈຳສະຖາບັນພັດທະນາການບໍລິຫານການສຶກສາ, ບັນດາຄູ່ຮ່ວມພັດທະນາຕ່າງໆປະຈຳລາວເຊັ່ນ: UN, IFAT, WB, ADB, JICA, UNDP, KOICA, TICA, ບັນດາທ່ານຫົວໜ້າກົມ, ຫົວໜ້າສະຖາບັນ, ຜູ້ຕ່າງໜ້າມະຫາວິທະຍາໄລແຫ່ງຊາດ, ຜູ້ອຳນວຍການສູນຕ່າງໆຂອງກະຊວງສຶກສາທິການ ແລະ ກິລາ, ບັນດາຄູຝຶກພາບໃນ (National Coordinators)ຈຳນວນ 09 ທ່ານ ແລະ ຜູ້ເຂົ້າຮ່ວມຝຶກອົບຮົມຈຳນວນ 32 ທ່ານ, ຍິງ 11 ທ່ານ.
ກະຊວງສຶກສາທິການ ແລະ ກິລາ ໂດຍສະເພາະແມ່ນສະຖາບັນພັດທະນາການບໍລິຫານການສຶກສາໄດ້ປະສານສົມທົບກັບອົງການ UNICEF ແລະ ສະຖາບັນວາງແຜນພັດທະນາການການສຶກສານາໆຊາດ (IIEP) ຂອງ UNESCO PARIS ໄດ້ສຳເລັດການກະກຽມໂຄງການການຮຽນທາງໄກທາງດ້ານການວາງແຜນຂະແໜງການສຶກສາທີ່ສາມາດຮຽນຊຸດທຳອິດຢ່າງເປັນທາງການ.
ໃນກອງປະຊຸມດັ່ງກ່າວທ່ານ ລີຕູ້ ບົວປາວ ລັດຖະມົນຕີຊ່ວຍວ່າການກະຊວງສຶກສາທິການ ແລະ ກິລາ ໄດ້ໃຫ້ຄຳເຫັນຕໍ່ກອງປະຊຸມວ່າ “ ຊັບພະຍາກອນມະນຸດເປັນບັນຫາທີ່ຕັດສິນອານາຄົດຂອງແຕ່ລະປະເທດ ສຳລັບ ສປປລາວ ລັດຖະບານກໍ່ໄດ້ຖືເອົາວຽກງານນີ້ເປັນບູລິມະສິດອັນສຳຄັນຄຽງຄູ່ກັບວຽກງານທີ່ເປັນບູລິມະສິດອື່ນໆ. ດັ່ງນັ້ນໃນໄລຍະທີ່ຜ່ານມາ ພວກເຮົາໄດ້ສ້າງແຜນພັດທະນາຂະແໜງການສຶກສາທັງໄລຍະຍາວ (20ປີ), ໄລຍະກາງ (5ປີ) ແລະ ໄລຍະສັ້ນແຕ່ລະປີ ເພື່ອ ກຳນົດນະໂຍບາຍ, ແຜນຍຸດທະສາດ, ແຜນງານ, ແຜນການ, ໂຄງການ ແລະ ກິດຈະກຳໃນການພັດທະນາການສຶກສາກໍ່ຄືການພັດທະນາຊັບພະຍາກອນມະນຸດຢ່າງຕໍ່ເນື່ອງ, ພ້ອມກັນນັ້ນ ການຮ່ວມມືກັບ IIEP ພວກເຮົາກໍ່ຖືເປັນບູລິມະສິດໃນການກໍ່ສ້າງນັກວິຊາການດ້ານການວາງແຜນພັດທະນາຂະແໜງການສຶກສາ ເນື່ອງຈາກວ່າສະຖາບັນນີ້ເປັນສະຖາບັນທີ່ກໍ່ສ້າງນັກວິຊາການດ້ານການວາງແຜນພັດທະນາການສຶກສາໃຫ້ບັນດາປະເທດຕ່າງໆໃນທົ່ວໂລກລວມທັງບັນດາປະເທດເພື່ອນມິດໃກ້ຄຽງ. ສະນັ້ນ 1 ປີກວ່າທີ່ຜ່ານມາພວກເຮົາຈຶ່ງໄດ້ປະສານງານໄປຍັງສະຖາບັນວາງແຜນພັດທະນາການສຶກສານາໆຊາດ IIEP ເພື່ອມາສ້າງນັກງວາງແຜນພັດທະນາຂະແໜງການສຶກສາຂອງພວກເຮົາ ຜ່ານການປະສານງານ ແລະ ກະກຽມເປັນເວລາເກືອບ 2 ປີ ຈຶ່ງສາມາດເປີດພິທີເປັນທາງການໄດ້ໃນມື້ນີ້
ໂຄງການນີ້ເປັນໂຄງການທີ່ສ້າງຄວາມເຂັ້ມແຂງໃຫ້ແກ່ການວາງແຜນຂະແໜງການສຶກສາຊຶ່ງຈັດຂຶ້້ນໂດຍການຮຽນທາງໄກ (Distance Learning) ມີຜູ້ຊ່ຽວຊານດ້ານການວາງແຜນ IIEP ໃຫ້ຄຳແນະນຳ ແລະ ສົ່ງເອກະສານການຮຽນຜ່ານເອເລັກໂຕຣນິກແກ່ຜູ້ຮຽນ ແລະ ມີຄູຝຶກພາຍໃນ (National Coordinators) ເປັນຜູ້ແນະນຳປະຈຳອີກຕໍ່ໜຶ່ງ. ນອກຈາກນັ້ນ ກໍ່ຈະມີການຈັດສຳມະນາໃຫ້ຄວາມຮູ້ດ້ານວິຊາການເຊັ່ນ: ດ້ານສະຖິຕິ, ການຄິດໄລ່, ການຄາດຄະເນ, ການເລືອກນະໂຍບາຍ ແລະ ອື່ນໆເປັນໄລຍະ.
ການຮຽນຊຸດທຳອິດ ເອີ້ນວ່າ (Education Sector Planning 1) ຫຼື ESP1 ມີນັກວິຊາການຈາກສະຖາບັນພັດທະນາການບໍລິຫານການສຶກສາ, ກົມແຜນການ, ສູນສະຖິຕິການສຶກສາ, ກົມການເງິນ, ມະຫາວິທະຍາໄລແຫ່ງຊາດ, ກົມກວດກາ ແລະ ກົມວິຊາການອື່ນໆ ມາລົງທະບຽນຮຽນ ຈຳນວນ 32 ຄົນ, ຍິງ 11 ຄົນ ແລະ ຈະໃຊ້ເວລາຮຽນປະມານ 1 ປີ ໂດຍກະຊວງສຶກສາທິການ ແລະ ກິລາ ຮ່ວມກັບ IIEP ເປັນອົງການຕິດຕາມ ແລະ ປະເມີນຜົນ. ຜູ້ທີ່ຜ່ານການປະເມີນຜົນໃນການຮຽນຄັ້ງນີ້ ຈະໄດ້ຮັບໃບຢັ້ງຢືນຈາກສະຖາບັນ IIEP ຄືກັບການຮຽນຢູ່ສະຖາບັນດັ່ງກ່າວເອງ ແລະ ການເປີດຮຽນຂອງສະຖາບັນນີ້ຢູ່ສະຖາບັນອື່ນໆໃນທົ່ວໂລກ ແລະ ສາມາດໄປຮຽນເສີມເອົາໜ່ວຍກິດເພື່ອເອົາປະລິນຍາໂທຢູ່ IIEP Paris ໄດ້. ແລະ ຫຼັງຈາກຈົບຊຸດທີ 1 (ESP1) ນີ້ແລ້ວ ກະຊວງສຶກສາທິການ ແລະ ກິລາຍັງມີຄວາມປະສົງເປີດຫຼັກສູດເປັນພາສາລາວໃນ ESP2, ESP3 ແລະ ຕໍ່ໆໄປ ເພື່ອເປີດໂອກາດໃຫ້ຜູ້ບໍລິຫານການສຶກສາ ແລະ ກິລາຂັ້ນແຂວງ, ຂັ້ນເມືອງ, ສະຖາບັນການສຶກສາຕ່າງໆທົ່ວປະເທດໄດ້ເຂົ້າຮ່ວມຮຽນການວາງແຜນ ແລະ ການບໍລິຫານການສຶກສາ” .
ຂ່າວໂດຍ: ປະກອນເພັດ ພັນດານຸວົງ
ພາບໂດຍ: ພອນປະດິດ ມິດທະສັກ